Buxoro shahrida “Barqaror rivojlanish maqsadlariga erishishda parlamentlararo global hamkorlik” mavzusidagi xalqaro forumni o‘tkazish to‘g‘risida

2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid davlat dasturining 3-bandi ijrosini ta’minlash maqsadida O‘zbekiston Respublikasi Oliy Majlisi Qonunchilik palatasining Kengashi va O‘zbekiston Respublikasi Oliy Majlisi Senatining Kengashi qaror qiladilar:
 1. Quyidagilar:
 Barqaror rivojlanish maqsadlariga erishishda parlamentlararo global hamkorlik xalqaro forumining (bundan buyon matnda Global forum deb yuritiladi) konsepsiyasi 1-ilovaga;
 Global forumni o‘tkazish reglamenti 2-ilovaga;
 Global forumni o‘tkazish bo‘yicha Tashkiliy qo‘mita (bundan buyon matnda Tashkiliy qo‘mita deb yuritiladi) tarkibi 3-ilovaga;
 Global forumni 2021-yil 23-24-iyun kunlari Buxoro shahrida o‘tkazish bo‘yicha tashkiliy chora-tadbirlar dasturi 4-ilovaga muvofiq tasdiqlansin.
 2. Tashkiliy qo‘mita:
 Global forumni yuqori saviyada o‘tkazishga qaratilgan chora-tadbirlar rejasida belgilangan vazifalarning o‘z vaqtida amalga oshirilishini ta’minlasin;
 Global forum ishtirokchilarining kelib-ketishi, vizalari rasmiylashtirilishi, transport bilan ta’minlanishi va ularga tibbiy xizmatlar ko‘rsatish masalalarini muvofiqlashtirib borsin;
 Global forumni o‘tkazish bilan bog‘liq axborot-tahliliy va boshqa hujjatlarning o‘z vaqtida hamda sifatli tayyorlanishini ta’minlasin;
 Global forum o‘tkaziladigan joylarning texnik va telekommunikatsiyalar bilan jihozlanishini, obodonlashtirish va yo‘l ta’mirlash ishlari olib borilishini tashkil etish, shuningdek, Toshkent va Buxoro shaharlarida (yoki boshqa shaharlarda) zarur mehmonxonalarning tayyor bo‘lishi va band qilinishini ta’minlasin;
 Global forum o‘tkaziladigan joylarda qat’iy sanitariya-epidemiologik nazorat o‘rnatish choralarini ko‘rsin;
 dunyodagi mavjud sanitariya-epidemiologik vaziyatdan kelib chiqqan holda, Global forumning ayrim ishtirokchilari uchun onlayn qatnashish imkoniyatini ta’minlasin.
 3. O‘zbekiston Respublikasi Oliy Majlisi Qonunchilik palatasining Xalqaro ishlar va parlamentlararo aloqalar qo‘mitasi, O‘zbekiston Respublikasi Oliy Majlisi Senatining Xalqaro munosabatlar, tashqi iqtisodiy aloqalar, xorijiy investitsiyalar va turizm masalalari qo‘mitasi hamda O‘zbekiston Respublikasi Iqtisodiy taraqqiyot va kambag‘allikni qisqartirish vazirligi bir oy muddatda:
 O‘zbekiston Respublikasi Tashqi ishlar vazirligi hamda O‘zbekiston Respublikasi Prezidenti huzuridagi Strategik va mintaqalararo tadqiqotlar instituti bilan birgalikda Global forumda ishtirok etish istagini bildirgan xalqaro tashkilotlar vakillari, xorijiy olimlar, ekspertlar va mutaxassislar ro‘yxatini shakllantirib, Tashkiliy qo‘mitaga kiritsin;
 mamlakatimizdagi hamda xorijiy davlatlardagi sanitariya-epidemiologik vaziyatdan kelib chiqib, O‘zbekistonga kelish istagida bo‘lgan xorijiy mamlakatlar parlamentlari a’zolari, parlamentlararo tashkilotlar, BMTning tarkibiy tuzilmalari (organlari va qo‘mitalari) vakillari, olimlar, ekspert va mutaxassislarning kelib-ketishi xarajatlarini respublikamizda akkreditatsiyadan o‘tgan xalqaro hamda xorijiy tashkilotlar tomonidan qoplash yuzasidan Tashkiliy qo‘mitaga asoslantirilgan taklif kiritsin.
 4. “Yuksalish” umummilliy harakatining Global forumning kun tartibi, yalpi va sho‘ba majlislari, boshqa tadbirlar (seminarlar, davra suhbatlari, ilmiy konferensiyalar, mahorat darslari, taqdimotlar, brifing, matbuot anjumanlari va boshqalar), shuningdek, madaniy dasturlar ishlab chiqish yuzasidan Jamoatchilik maslahat kengashini tuzish taklifiga rozilik berilsin.
 Jamoatchilik maslahat kengashiga rahbarlik O‘zbekiston Respublikasi Oliy Majlisi Senatining Xotin-qizlar va gender tenglik masalalari qo‘mitasi hamda O‘zbekiston Respublikasi Oliy Majlisi Qonunchilik palatasining Oila va ayollar masalalari bo‘yicha komissiyasi zimmasiga yuklansin.
 “Yuksalish” umummilliy harakatini Jamoatchilik maslahat kengashining ishchi organi etib belgilash tavsiya etilsin.
 Jamoatchilik maslahat kengashi tarkibini shakllantirishda ilmiy doiralar, fuqarolik jamiyati institutlari, xalqaro va xorijiy tashkilotlar vakillarini jalb etishga alohida e’tibor qaratilsin.
 5. O‘zbekiston Respublikasini barqaror rivojlantirish sohasidagi Milliy maqsadlar va vazifalarning 2030-yilgacha bo‘lgan davrda amalga oshirilishini nazorat qilish bo‘yicha Parlament komissiyasi, 2030-yilgacha bo‘lgan davrda barqaror rivojlanish sohasidagi milliy maqsadlar va vazifalarni amalga oshirish bo‘yicha Muvofiqlashtiruvchi kengash hamda O‘zbekiston Respublikasi Oliy Majlisi palatalari huzuridagi Yoshlar parlamentlari:
 2021-yilning 1-mayiga qadar Global forumning kun tartibi, yalpi va sho‘ba majlislari mavzusi hamda ma’ruzachilar yuzasidan takliflarini Jamoatchilik maslahat kengashiga kiritsin;
 barqaror rivojlanish sohasida tavsiyaviy xususiyatga ega bo‘lgan deklaratsiya, rezolyutsiya yoki boshqa hujjatlarni qabul qilishga oid takliflarni hamda ushbu hujjatlarning loyihalarini Tashkiliy qo‘mitaga taqdim etsin.
 6. O‘zbekiston Respublikasi Oliy Majlisi palatalarining qo‘mitalari 2021-yil 10 — 20-iyun kunlari Barqaror rivojlanish sohasidagi milliy maqsadlar va vazifalar doirasida amalga oshirilayotgan islohotlar mazmun-mohiyatini keng jamoatchilikka yetkazish uchun Barqaror rivojlanish haftaligini o‘tkazsin, unda har bir maqsad bo‘yicha turkum davra suhbatlarini tashkil etsin hamda yakuniy takliflarni Tashkiliy qo‘mitaga kiritsin.
 7. O‘zbekiston Respublikasi Yoshlar ishlari agentligi O‘zbekiston Respublikasi Oliy Majlisi palatalari huzuridagi Yoshlar parlamentlari bilan birgalikda bir oy muddatda Barqaror rivojlanish haftaligi doirasida Barqaror rivojlanish sohasidagi milliy maqsadlar va vazifalarning bajarilishini targ‘ib etuvchi “Hech kim e’tibordan chetda qolmaydi!” shiori ostida respublikaning barcha hududlarida turkum tadbirlarni o‘tkazishga qaratilgan chora-tadbirlar dasturini ishlab chiqsin.
 8. 2030-yilgacha bo‘lgan davrda barqaror rivojlanish sohasidagi milliy maqsadlar va vazifalarni amalga oshirish bo‘yicha Muvofiqlashtiruvchi kengash O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi bilan birgalikda 2021-yilning 1-iyuniga qadar “O‘zbekiston barqaror rivojlanish maqsadlari sari” nomli kitob-albomini o‘zbek, rus hamda ingliz tillarida tayyorlash va nashr etish choralarini ko‘rsin.
 9. O‘zbekiston Respublikasi Moliya vazirligi 2021-yilning 1-mayiga qadar Global forumning xarajatlar smetasini ishlab chiqsin va belgilangan tartibda O‘zbekiston Respublikasi Vazirlar Mahkamasiga kiritsin.
 10. Mazkur Qo‘shma qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining birinchi o‘rinbosari A. Saidov va O‘zbekiston Respublikasi Oliy Majlisi Senati Raisining birinchi o‘rinbosari S. Safoyev zimmasiga yuklansin.
 11. Ushbu Qo‘shma qaror qabul qilingan kundan e’tiboran kuchga kiradi.
 1. Mazkur konsepsiya Barqaror rivojlanish maqsadlariga erishishda parlamentlararo global hamkorlik forumini (bundan buyon matnda Global forum deb yuritiladi) o‘tkazishning maqsadi va vazifalarini belgilaydi hamda ularni amalga oshirishga qaratilgan dasturlar va keng ko‘lamli chora-tadbirlarni ishlab chiqish uchun asos bo‘ladi.
 2. Global forumning asosiy maqsadi barqaror rivojlanish maqsadlariga erishishda xalqaro tajriba almashish, mavjud muammolarni aniqlash hamda ularni bartaraf etish choralarini ko‘rish, milliy maqsadlar va vazifalarni amalga oshirishda yangi usullar hamda vositalarni qo‘llash, O‘zbekistonning bu boradagi ijobiy imijini xalqaro maydonda yanada yaxshilashdan iborat.
 3. Global forumning asosiy vazifalari quyidagilardan iborat:
 O‘zbekistonning barqaror rivojlanish sohasida erishgan yutuqlari hamda tashabbuslarini dunyo hamjamiyati o‘rtasida targ‘ib qilish va shu orqali mamlakatning xalqaro obro‘-e’tiborini mustahkamlash;
 barqaror rivojlanish maqsadlariga erishishda parlamentlararo hamkorlikni kengaytirish, rivojlangan mamlakatlarning ilg‘or tajribasi, amaliyoti va innovatsion yondashuvlaridan keng foydalanish;
 barqaror rivojlanish maqsadlariga erishishda parlament nazoratining ta’sirchan shakllaridan keng foydalanishga qaratilgan takliflarni ishlab chiqish, davlat organlarining parlament va jamoatchilik oldidagi hisobdorligini ta’minlash, ularning bu boradagi sa’y-harakati va imkoniyatlarini birlashtirish; 
 barqaror rivojlanish sohasidagi milliy maqsadlar va vazifalarga erishishda qonun hujjatlarini yanada takomillashtirish;
 barqaror rivojlanish sohasidagi masalalarni xorijiy olimlar, ekspertlar va mutaxassislar, xalqaro tashkilotlarning vakillari ishtirokida muhokama qilish hamda bu borada nazariy va amaliy tajriba almashish.
 4. O‘zbekiston Respublikasi Oliy Majlisi palatalari, O‘zbekiston Respublikasi Vazirlar Mahkamasi, O‘zbekiston Respublikasini barqaror rivojlantirish sohasidagi Milliy maqsadlar va vazifalarning 2030-yilgacha bo‘lgan davrda amalga oshirilishini nazorat qilish bo‘yicha Parlament komissiyasi (bundan buyon matnda Parlament komissiyasi deb yuritiladi), 2030-yilgacha bo‘lgan davrda barqaror rivojlanish sohasidagi milliy maqsadlar va vazifalarni amalga oshirish bo‘yicha Muvofiqlashtiruvchi kengash (bundan buyon matnda Muvofiqlashtiruvchi kengash deb yuritiladi), Iqtisodiy taraqqiyot va kambag‘allikni qisqartirish vazirligi Global forumning asosiy milliy tashkilotchilari hisoblanadi.
 Birlashgan Millatlar Tashkilotining (bundan buyon matnda BMT deb yuritiladi) O‘zbekistondagi doimiy koordinatori, BMT Taraqqiyot Dasturining O‘zbekistondagi doimiy vakili, BMT ixtisoslashgan tashkilotlarining O‘zbekistondagi vakillari, xalqaro va xorijiy tashkilotlar Global forumning xalqaro hamkorlari hisoblanadi.
 5. Global forumda dunyo mamlakatlari parlamentlari, parlamentlararo tashkilotlar, yoshlar parlamentlari a’zolari, BMTning tarkibiy tuzilmalari (organlari va qo‘mitalari), xalqaro va mintaqaviy tashkilotlar, davlat organlari, fuqarolik jamiyati institutlarining vakillari, xalqaro va mahalliy ekspertlar, olimlar, soha mutaxassislari, jurnalistlar va boshqa jamoatchilik vakillari ishtirok etish uchun taklif qilinadi.
 Ishtirokchilar tarkibini shakllantirish uchun tashkilotchilar tomonidan manfaatdor xalqaro tashkilotlar, parlamentlar, davlat organlari, fuqarolik jamiyati institutlariga Global forum haqida ma’lumot xati yuboriladi.
 6. Global forumning kun tartibi, yalpi va sho‘ba majlislari mavzusi va ma’ruzachilar ro‘yxatini shakllantirish maqsadida Jamoatchilik maslahat kengashi tuziladi. 
 Jamoatchilik maslahat kengashi tarkibiga Parlament komissiyasi, Muvofiqlashtiruvchi kengash, Yoshlar parlamenti a’zolari, yetakchi olimlar va mutaxassislar, fuqarolik jamiyati institutlari, xalqaro va mintaqaviy tashkilotlar vakillari kiritiladi.
 7. Global forumni yuksak darajada o‘tkazish bo‘yicha tayyorgarlik va keng ko‘lamli tashkiliy tadbirlar rejasini ta’minlovchi chora-tadbirlarni tayyorlash hamda o‘z vaqtida amalga oshirish Oliy Majlis palatalari tomonidan tashkil etiladigan Global forumni o‘tkazish bo‘yicha Tashkiliy qo‘mita tomonidan amalga oshiriladi.
 8. Global forumni amalga oshirish orqali quyidagi natijalarga erishish nazarda tutiladi:
 BMT Bosh Assambleyasining “Barqaror rivojlanish maqsadlarini amalga oshirishda va inson huquqlarini himoya qilishda parlamentlarning rolini kuchaytirish haqida” maxsus rezolyutsiyasi qabul qilinishi bo‘yicha xalqaro hamjamiyat uchun keng miqyosdagi targ‘ibot ishlarini amalga oshirish; 
 “Barqaror rivojlanish maqsadlariga erishishda parlamentlararo global hamkorlik” bo‘yicha Buxoro deklaratsiyasini qabul qilish;
 barqaror rivojlanish sohasidagi masalalar xorijiy olimlar, ekspertlar va mutaxassislar, xalqaro tashkilotlar vakillari ishtirokida muhokama qilinadi hamda bu borada nazariy va amaliy tajriba almashiladi;
 barqaror rivojlanish sohasidagi dolzarb masalalarni muhokama qilish orqali bu boradagi global parlamentlararo hamkorlik yo‘lga qo‘yiladi;
 2030-yilgacha bo‘lgan davrda O‘zbekiston Respublikasini barqaror rivojlantirish sohasidagi milliy maqsadlar va vazifalarga erishishda parlament, davlat organlari va fuqarolik jamiyati institutlarining sa’y-harakati va imkoniyatlari birlashtiriladi;
 barqaror rivojlantirish sohasidagi milliy maqsadlar va vazifalar ijrosi ustidan ta’sirchan parlament nazorati ta’minlanadi;
 barqaror rivojlanish sohasida mamlakatimizda erishilgan yutuqlar hamda tashabbuslar dunyo hamjamiyati bilan muhokama qilinadi, targ‘ib etiladi va shu orqali O‘zbekistonning xalqaro maydondagi imiji mustahkamlanadi;
 Barqaror rivojlanish maqsadlari xalqaro reytingida mamlakatimiz o‘rnining yaxshilanishiga erishiladi.
 1. Mazkur Reglament Barqaror rivojlanish maqsadlariga erishishda parlamentlararo global hamkorlik xalqaro forumiga (bundan buyon matnda Global forum deb yuritiladi) tayyorgarlik ko‘rish va uni tashkiliy jihatdan yuqori saviyada o‘tkazish tartibini belgilaydi.
 2. Global forum, qoida tariqasida, har ikki yilda bir marta yilning may-iyun oylarida yoki Global forumni o‘tkazish bo‘yicha Tashkiliy qo‘mita (bundan buyon matnda Tashkiliy qo‘mita deb yuritiladi) taklifiga asosan boshqa vaqtlarda ham o‘tkazilishi mumkin.
 3. Global forum, qoida tariqasida, Buxoro shahrida yoki Tashkiliy qo‘mita taklifiga asosan boshqa shaharda o‘tkaziladi.
 4. Global forumning ishchi organi O‘zbekiston Respublikasi Oliy Majlisi Senatining Devoni hisoblanadi.
 5. Global forumni yuksak darajada o‘tkazishga qaratilgan barcha tayyorgarlik va tashkiliy tadbirlarni tayyorlash, shuningdek ularni o‘z vaqtida amalga oshirish Tashkiliy qo‘mita tomonidan ta’minlanadi.
 6. Quyidagilar Tashkiliy qo‘mitaning asosiy vazifalari hisoblanadi:
 Global forumni yuqori saviyada o‘tkazishga qaratilgan barcha tayyorgarlik va tashkiliy tadbirlarni o‘zida aks ettirgan chora-tadbirlar rejasini ishlab chiqish hamda ularni o‘z vaqtida amalga oshirish;
 Global forum ishtirokchilarining kelib-ketishi, vizalari rasmiylashtirilishi, transport bilan ta’minlanishi va ularga tibbiy xizmatlar ko‘rsatish masalalarini muvofiqlashtirish;
 axborot-tahliliy va boshqa hujjatlarni o‘z vaqtida hamda sifatli tayyorlashni ta’minlash;
 tadbirlar o‘tkaziladigan joylarning texnik va telekommunikatsiyalar bilan ta’minlanishini, obodonlashtirish va yo‘l ta’mirlash ishlari olib borilishini tashkil etish, shuningdek, Toshkent va Buxoroda yoki boshqa shaharlarda zarur mehmonxonalarning tayyor bo‘lishi hamda band qilinishini ta’minlash;
 Global forum o‘tkaziladigan joylarda qat’iy sanitariya-epidemiologik nazorat o‘rnatish choralarini ko‘rish;
 chora-tadbirlar rejasini o‘z vaqtida va sifatli ijro etish bo‘yicha vazirliklar hamda idoralar faoliyatini muvofiqlashtirish, shuningdek Global forumga tayyorgarlik ko‘rish va o‘tkazish bilan bog‘liq bo‘lgan boshqa tashkiliy masalalarni hal qilish. 
 7. Tashkiliy qo‘mita taklifiga asosan Global forumni o‘tkazish bo‘yicha tashkiliy ishlarga xalqaro tashkilotlar, xorijiy nodavlat notijorat tashkilotlari jalb qilinishi mumkin.
 8. Global forum o‘tkaziladigan yilning may oyida Tashkiliy qo‘mita tomonidan O‘zbekiston Respublikasi Tashqi ishlar vazirligi hamda Buxoro viloyati (yoki boshqa viloyat) hokimligining takliflari asosida tegishli vazirliklar va idoralar bilan birgalikda ushbu tadbirlarni o‘tkazish bilan bog‘liq bo‘lgan tashkiliy chora-tadbirlarni hamda Global forumning xarajatlar smetasini nazarda tutadigan O‘zbekiston Respublikasi Vazirlar Mahkamasining farmoyishi loyihasi tayyorlanadi.
 9. Tashkiliy qo‘mita Global forumni o‘tkazish bilan bog‘liq tadbirlarga munosib tayyorgarlik ko‘rish va ularni o‘tkazish bo‘yicha chora-tadbirlar rejasini ishlab chiqish hamda uni amalga oshirish tizimini joriy etadi.
 10. Global forumni o‘tkazish bo‘yicha davlat organlari va tashkilotlariga quyidagi vazifalar yuklanadi:
 O‘zbekiston Respublikasi Tashqi ishlar vazirligi:
 O‘zbekiston Respublikasi Senatining viza talabnomalariga asosan O‘zbekiston Respublikasining chet eldagi diplomatik va konsullik vakolatxonalari tomonidan, shuningdek zarur hollarda Islom Karimov nomidagi “Toshkent” xalqaro aeroportida Global forumning xorijiy ishtirokchilari uchun kirish vizalarini konsullik yig‘imlari va haqiqiy xarajatlarni qoplash uchun hisob raqamiga yig‘imlar undirmasdan rasmiylashtirish; 
 O‘zbekiston Respublikasida akkreditatsiyadan o‘tgan diplomatik korpus hamda xalqaro tashkilotlar vakillarining Global forumda ishtirokini ta’minlash;
 O‘zbekiston Respublikasi Davlat bojxona qo‘mitasi — Global forumda ishtirok etishi uchun O‘zbekiston Respublikasiga tashrif buyuruvchi delegatsiyalar hamda delegatlarning bojxona nazorati va rasmiylashtiruvidan o‘z vaqtida o‘tishini ta’minlash;
 O‘zbekiston Respublikasi Ichki ishlar vazirligi va Milliy gvardiyasi — O‘zbekiston Respublikasida delegatsiyalar hamda delegatlarning xavfsizligi hamda Toshkent va Buxoro shaharlarining (yoki boshqa shaharlarning) tadbirlar o‘tkaziladigan joylarida xavfsizlikni ta’minlash;
 O‘zbekiston Respublikasi Sog‘liqni saqlash vazirligi — Global forumni o‘tkazish davrida tadbirlar o‘tkazilishi va mehmonlar yashashi kerak bo‘lgan joylarda samarali sanitariya-epidemiologik nazorat o‘rnatish hamda sifatli tibbiy xizmat ko‘rsatilishini ta’minlash;
 O‘zbekiston Respublikasi Yoshlar ishlari agentligi — Global forumni tashkil etish va o‘tkazish jarayoniga ko‘ngillilarni (volontyorlarni) jalb qilishni ta’minlash;
 O‘zbekiston Respublikasi Madaniyat vazirligi O‘zbekiston Kinematografiya agentligi bilan birgalikda — Global forumning ochilish tadbirida, tanaffus va tushlik vaqtida milliy fon (jonli), tadbir ishtirokchilari uchun tashkil etiladigan rasmiy qabulda konsert dasturi hamda multimedia taqdimotini tashkil etishda yuksak professional mahorat va tajribaga ega bo‘lgan yosh san’atkorlarni belgilangan tartibda shartnoma asosida keng jalb etishni ta’minlash;
 Toshkent shahar va Buxoro viloyati (yoki boshqa viloyat) hokimligi, O‘zbekiston Respublikasi Turizm va sport vazirligi — Global forum qatnashchilari va mehmonlar uchun mehmonxonalardan joy ajratish choralarini ko‘rish;
 “Uzbekistan airways” hamda “O‘zbekiston temir yo‘llari” aksiyadorlik jamiyatlari — Islom Karimov nomidagi “Toshkent” xalqaro aeroporti, Buxoro (yoki boshqa shahar) xalqaro aeroporti, Toshkent va Buxoro (yoki boshqa shahar) temir yo‘l vokzallarini hamda ulardagi VIP zallarini delegatsiyalarni kutib olish, kuzatish va ularga xizmat ko‘rsatish uchun tayyorlash;
 Buxoro viloyati (yoki boshqa viloyat) hokimligi — Buxoroda (yoki boshqa shaharda) keng ko‘lamda obodonlashtirish va ko‘kalamzorlashtirish ishlarini amalga oshirish, Global forum o‘tkaziladigan binolar hamda hududlarni talab darajasida tayyorlashni ta’minlash;
 O‘zbekiston Kinematografiya agentligi va O‘zbekiston Milliy teleradiokompaniyasi — Global forumni targ‘ib qiladigan qisqa metrajli hujjatli filmlar yaratish va ularning namoyish etilishini tashkil qilish.
 O‘zbekiston Savdo-sanoat palatasi, Badiiy akademiyasi va “Hunarmand” uyushmasiga Global forumning xorijiy ishtirokchilari uchun esdalik sovg‘alari berish bo‘yicha takliflar ishlab chiqish va Tashkiliy qo‘mitaga kiritish tavsiya etiladi.
 11. O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi, O‘zbekiston Milliy Axborot agentligi, “Dunyo” axborot agentligi, O‘zbekiston Milliy teleradiokompaniyasiga Global forum o‘tkaziladigan yilning mart oyida ushbu tadbirlarning maqsadlar va vazifalarini mahalliy hamda xorijiy ommaviy axborot vositalarida keng yoritish media-rejasini ishlab chiqish va tasdiqlash uchun Tashkiliy qo‘mitaga taqdim qilish tavsiya etiladi.
 Tasdiqlangan media-reja asosida Global forumni o‘tkazishga tayyorgarlik ko‘rish va uni o‘tkazish bo‘yicha amalga oshiriladigan ishlarni mahalliy va xorijiy ommaviy axborot vositalarida muntazam yoritib borish ta’minlanadi.
 12. Global forum formati yalpi, sho‘ba majlislar, turli tadbirlar (seminarlar, davra suhbatlari, ilmiy konferensiyalar, mahorat darslari, taqdimotlar, brifinglar, matbuot anjumanlari va shu kabilar) shaklida o‘tkaziladi. 
 Global forum, qoida tariqasida, ikki kun davom etadi.
 Global forum videokonferensaloqa shaklida ham o‘tkazilishi mumkin.
 Global forum ishtirokchilari uchun madaniy dasturlar ham tashkil etilishi mumkin.
 13. Global forum o‘zbek, ingliz va rus tillarida ish olib boradi. Tashkiliy qo‘mita taklifiga asosan tadbir boshqa tillarda ham olib borilishi mumkin.
 14. Global forum dasturi Tashkiliy qo‘mita, Jamoatchilik maslahat kengashi, O‘zbekiston Respublikasini barqaror rivojlantirish sohasidagi Milliy maqsadlar va vazifalarning 2030-yilgacha bo‘lgan davrda amalga oshirilishini nazorat qilish bo‘yicha Parlament komissiyasi hamda 2030-yilgacha bo‘lgan davrda barqaror rivojlanish sohasidagi milliy maqsadlar va vazifalarni amalga oshirish bo‘yicha Muvofiqlashtiruvchi kengash a’zolari takliflari asosida shakllantiriladi hamda tadbirlar boshlanishidan kamida ikki oy oldin tasdiqlanadi.
 Yalpi yig‘ilishlar reglamenti:
 ma’ruzalar — 20 daqiqa, chiqishlar — 10 daqiqa.
 Sho‘ba yig‘ilishlar reglamenti:
 ma’ruzalar — 15 daqiqa, chiqishlar — 7 daqiqa.
 15. Global forumni axborot bilan ta’minlash quyidagi yo‘nalishlarni o‘z ichiga oladi:
 axborotni ommaviy axborot vositalarida joylashtirish, jonli efirga uzatish;
 ma’lumotlarni http://nsdg.stat.uz/ veb-sahifasida va ijtimoiy tarmoqlarda joylashtirish;
 matbuot anjumanlari o‘tkazish.
 Global forumni o‘tkazish bo‘yicha Matbuot markazi tuziladi, uning faoliyatida mahalliy va xorijiy ommaviy axborot vositalari ishtirok etadi.
 Global forum Internet jahon axborot tarmog‘ida o‘z veb-sahifasiga ega bo‘lishi mumkin.
 16. Global forum yakunlari bo‘yicha ishtirokchilar tomonidan barqaror rivojlanish sohasida tavsiyaviy xususiyatga ega bo‘lgan deklaratsiya, rezolyutsiya yoki boshqa hujjat qabul qilinadi.
 Global forumning yakuniy hujjatlari BMT, EXHT va boshqa xalqaro tashkilotlarga, parlamentlarga yuboriladi, shuningdek tashkilotchilarning veb-saytlarida va ommaviy axborot vositalarida joylashtiriladi.
 17. Global forumda dunyo mamlakatlari parlamentlari, parlamentlararo tashkilotlar, yoshlar parlamentlari a’zolari, BMTning tarkibiy tuzilmalari (organlari va qo‘mitalari), xalqaro va mintaqaviy tashkilotlar, davlat organlari, fuqarolik jamiyati institutlarining vakillari, xalqaro va mahalliy ekspertlar, olimlar, soha mutaxassislari, jurnalistlar va boshqa jamoatchilik vakillari ishtirok etish uchun taklif qilinadi.
 18. Ishtirokchilar Global forumning yalpi va sho‘ba majlislarida, tadbirlari (seminarlar, davra suhbatlari, ilmiy konferensiyalar, mahorat darslari, taqdimotlar, brifinglar, matbuot anjumanlari va shu kabilar) hamda madaniy dasturlarida qatnashishi mumkin.
 19. Global forumda ishtirok etish — ma’ruza bilan chiqish qilish, mahorat darslari o‘tish, munozaralarda qatnashish yoki tinglovchi sifatida qatnashish tarzida va boshqa shakllarda bo‘lishi mumkin.
 20. Global forumda ishtirok etish shartlari quyidagilardan iborat:
 ishtirokchilarning oldindan elektron ro‘yxatdan o‘tishi yoki ishtirokini boshqacha tarzda tasdiqlash;
 dastlabki ekspertizadan o‘tkazish uchun ma’ruzalar matnlarini yoki boshqa materiallarni taqdim etish;
 Global forumga shaxsan tashrif buyurish (agar videokonferensaloqa shaklida o‘tkazilmayotgan bo‘lsa).
 21. Tashkiliy qo‘mita taklifiga asosan Global forumda ishtirok etganligini tasdiqlovchi sertifikat berilishi mumkin.
 22. Global forumning dasturi u boshlanishidan kamida bir oy oldin Tashkiliy qo‘mita tomonidan ishtirokchilarga yuboriladi.
 23. Global forumni moliyalashtirish O‘zbekiston Respublikasining Davlat budjeti mablag‘lari, mahalliy budjetning qo‘shimcha manbalari, xalqaro tashkilotlarning mablag‘lari yoki homiylik xayriyalari, tashkilotchilarning mablag‘lari yoki qonun hujjatlarida taqiqlanmagan boshqa manbalar hisobidan amalga oshiriladi.
 Ushbu mablag‘lar Forum doirasida mamlakatda transport bilan ta’minlash hamda ishtirokchilarning ovqatlanishi, mehmonxonada yashashi bilan bog‘liq xarajatlarni qoplash uchun yo‘naltiriladi.